Ing taun 1780 Nederland wiwit kambah ing bêncana manèh: dipêrangi wong Inggris. mungguh sing dadi dhadhakane prakara mangkene: nalika Vereenigde Staten van Amerikah ambangkang marang paprentahan Inggris, Frankrijk mbiyantoni. Dhèk samana Walanda lawanan dagang karo Frankrijk lan Vereenigde Staten van Amerikah; kêrêp ngêdoli kayu mênyang Frankrijk digawe prau, sarta ngêdoli timbêl lan obat marang wong Amerikah. Kang mêngkono iku nêgara Walanda dianggêp ngrewangi Inggris, mulane iya banjur dilawan pêrang. Sajrone sasasi ana prau dagang 200 sing wis dirêbut ing wong Inggris, pêngaji 15 yuta rupiyah; lakune prau dagang babar pisan mandhêg; ing taun ngarêpe Nederland isih ngangkatake prau dagangan 2.000 ing supitan Sont, nanging taun iku mung 10; kapitunane gêdhe bangêt.
